इस मंदिर का स्थापत्य और मूर्तिकला खजुराहो के अन्य मंदिरों की तुलना में कुछ साधारण सा लगता है। वैसे यह मंदिर काफी क्षतिग्रस्त भी है। क्योंकि इसकी दीवारों पर कारीगरी से रहित साधारण पत्थर काफी अधिक लगे हैं। उल्लेखनीय है कि खजुराहो के मंदिरों की मरम्मत के दौरान पुरातत्व विभाग ने क्षतिग्रस्त भागों पर उसी आकार तथा आकृति के पत्थरों को फिट किया है। अंतर सिर्फ इतना है कि पुरातत्व विभाग द्वारा लगाये गये ये पत्थर सपाट या चिकने हैं और इन पर मूल निर्मिति की भाँति कारीगरी नहीं की गयी है। वैसे तो दूल्हादेव मंदिर में भी पूजा नहीं होती लेकिन मंदिर के पास बसे किसी छोटे से गाँव के निवासी और खासतौर से महिलाएं भला कहाँ मानने वाली। कई महिलाएं हाथ में लोटे का जल लेकर मंदिर में पूजा करने आ पहुँची थीं। शायद इसी वजह से मंदिर के गर्भगृह के दरवाजे में ताला लगा था। मेरे लिए थोड़ी सी असहज स्थिति तब उत्पन्न हो गयी जब ऐसी ही एक पूजा करने आयी महिला मेरे सामने हाथ फैलाकर मुझसे पैसे की याचना करना लगी। मैंने किसी तरह उसके हाथ में कुछ रखकर उसे टरकाने की कोशिश की। दूल्हादेव मंदिर में जब मैं पहुँचा था तो कोई भी दर्शनार्थी यहाँ नहीं दिख रहा था लेकिन जब मैं निकलने लगा तो एक–दो लोग पहुॅंच गये थे।